S-1796/2022

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 12. apríl 2022, á hendur R-x-x R-x-x, kt. [...], [...], Reykjavík, I.

Fyrir fíkniefnalagabrot með því að hafa, föstudaginn 29. janúar 2021, í geymslu íbúðar sinnar að [...] í Reykjavík, haft í vörslum sínum samtals 24 kannabisplöntur og 8,82 gaf kannabislaufum og hafa um nokkurt skeið fram til þess dags ræktað greindar plöntur sem lögregla fann við leit í geymslunni.

Telst brot þetta varða við 2. gr., sbr. 4., 5. og 6. gr. laga um ávana- og fíkniefni nr. 65/1974 og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

II.

Fyrir umferðarlagabrot með því að hafa, laugardaginn 27. mars 2021, ekið bifreiðinni [...] óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 38 ng/ml) um Miklubraut í Reykjavík, við Grensásveg, þar sem lögregla stöðvaði aksturinn.

Telst brot þetta varða við 1., sbr. 2. mgr. 50. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. og 101. gr. umferðarlaga nr. 77/2019. Þá er krafist upptöku á 24 kannabisplöntum og 8,82 gaf kannabislaufum, sem og alls þess ræktunarbúnaðs og munum er ræktuninni tengist og lögregla lagði hald á, þar með sex lömpum [...], tveimur viftum [...], spennubreyti [...] og kolasíu [...] samkvæmt 6. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018.

Ákærði sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 6. apríl 2022, var ákærða gert að sæta fangelsi í 2 mánuði, skilorðsbundið til tveggja ára, með dómi Héraðsdóms Reykjavíkur 4. mars 2019 meðal annars fyrir ölvunarakstur.

Með framangreindu broti hefur ákærði rofið skilorð framangreinds dóms frá 4. mars 2019. Verður skilorðsbundin refsing dómsins því tekin upp og ákærða gerð refsing í einu lagi, sbr. 60. gr. almennra hegningarlaga nr. 19/1940.

Með hliðsjón af framangreindu, sakarefni þessa máls og ákvæða 60. og 77. gr. almennra hegningarlaga nr. 19/1940 þykir refsing ákærða hæfilega ákveðin 4 mánaða fangelsi.

Með vísan til lagaákvæða í ákæru er ákærði sviptur ökurétti í 3 ár frá birtingu dóms þessa að telja.

Með vísan til lagaákvæða í ákæru eru gerð upptæk 24 kannabisplöntur, 8,82 grömm af kannabislaufum, allur ræktunarbúnaður og muni r tengdir ræktuninni, þ. á m. sex lampar, tvær viftur, spennubreytir og kolasía, sem hald var lagt á við rannsókn málsins. Ákærði greiði 242.954 krónur í í sakarkostnað.

Af hálfu ákæruvaldsins flutti málið K-kk-nf Ó-kk-nf aðstoðarsaksóknari.

S-kk-nf G-kk-nf aðstoðarmaður dómara kveður upp dóm þennan.

DÓMSORÐ:

Ákærði, R-x-x R-x-x, sæti fangelsi í 4 mánuði.

Ákærði er sviptur ökurétti í 3 ár frá birtingu dómsins að telja.

Upptæk eru gerð til ríkissjóðs 24 kannabisplöntur, 8,82 grömm af kannabislaufum, allur ræktunarbúnaður og munir tengdir ræktuninni, þ. á m. sex lampar, tvær viftur, spennubreytir og kolasía.

Ákærði greiði 242.954 krónur í sakarkostnað.

S-kk-nf G-kk-nf